## Els equips mèdics del SAMU reanimen 1.185 pacients en parada cardíaca durant este any

*** Per províncies, 176 són pacients de Castelló, 483 d’Alacant i 526 de València
* Professionals del Servici d’Emergències Sanitàries de la Comunitat Valenciana (SESCV) celebren en les tres capitals de província jornades per a ensenyar la població a realitzar la reanimació cardiopulmonar bàsica**

Els equips mèdics del SAMU de la Conselleria de Sanitat han reanimat durant este any 1.185 pacients en parada cardiorespiratòria. D’ells, 176 corresponen a la província de Castelló, 483 a la d’Alacant i 526 a la de València.

Com cada any, amb motiu del Dia Mundial de la Reanimació Cardiopulmonar, professionals del Servici d’Emergències Sanitàries de la Comunitat Valenciana (SESCV) han celebrat en les tres capitals de província jornades per a conscienciar sobre la importància de conéixer la tècnica de la reanimació cardiopulmonar bàsica.

Durant estes jornades, els professionals del SESCV formen la població en general perquè sàpien com identificar quan s’està davant una persona que està en parada cardiorespiratòria, com actuar i com realitzar la reanimació cardiopulmonar bàsica o massatge cardíac.

Precisament, la directora general d’Assistència Hospitalària, Asunción Perales, juntament amb la directora general d’Innovació i Inclusió Educativa, Xaro Escrig, ha presenciat a València una activitat dirigida a escolars en la jornada de València.

Asunción Perales ha recordat a la ciutadania que “qualsevol pot salvar una vida amb coneixements o sense de les maniobres de reanimació cardiopulmonar bàsica, ja que en donar l’avís al 112, s’activa el protocol telefònic mitjançant el qual personal del CICU dona indicacions a qui estiga amb una persona que estiga patint una parada cardiorespiratòria perquè puga fer-li el massatge cardíac fins a l’arribada dels servicis mèdics d’emergència”.

En este sentit, la directora general d’Assistència Hospitalària ha insistit que “esta actuació inicial és fonamental per a la supervivència, tant és així que les investigacions avalen que es pot augmentar les possibilitats de supervivència en més del 50 % quan es realitza la reanimació cardiopulmonar bàsica en els primers instants d’una parada cardíaca”.

Així, durant este any els CICU (Centre d’Informació i Coordinació d’Urgències) han gestionat una mitjana de 21 trucades al dia relatives a parada cardiorespiratòria. En el 74 % dels casos s’ha activat el protocol telefònic i en el 26 % restant no es va activar, bé perquè no procedia o bé perquè el testimoni que alertava ja sabia fer les maniobres o va declinar fer-les per no sentir-se capacitat en eixe moment pel seu estat físic o d’ànim, etc.

Durant les jornades d’este dijous, a més de la formació a la ciutadania el SESCV ha desplegat diversos recursos mòbils perquè donar a conéixer el seu funcionament i com es treballa dins. D’esta manera, han pogut accedir ambulàncies del SAMU (Servici d’Ajuda Mèdica Urgent), unitats de SVA (Suport Vital Avançat) d’Infermeria, i ambulàncies de SVB (Suport Vital Bàsic), entre altres recursos.

Fecha: 16/10/2025